CELEX: 62008TN0058
Language: sk
Date: 2008-02-08 00:00:00
Title: Vec T-58/08 P: Odvolanie podané 8. februára 2008 : Komisia Európskych spoločenstiev proti rozsudku Súdu pre verejnú službu z  27. novembra 2007 vo veci F-122/06, Roodhuijzen/Komisia

12.4.2008   
            
            
               SK
            
            
               Úradný vestník Európskej únie
            
            
               C 92/38
            
         Odvolanie podané 8. februára 2008: Komisia Európskych spoločenstiev proti rozsudku Súdu pre verejnú službu z 27. novembra 2007 vo veci F-122/06, Roodhuijzen/Komisia
   (Vec T-58/08 P)
   (2008/C 92/77)
   Jazyk konania: francúzština
   Účastníci konania
   
      Odvolateľka: Komisia Európskych spoločenstiev (v zastúpení: J. Currall a D. Martin, splnomocnení zástupcovia)
   
      Ďalší účastník konania: Anton Pieter Roodhuijzen (Luxemburg, Luxemburské veľkovojvodstvo)
   Návrhy odvolateľky
   
               —
            
            
               zrušiť rozsudok Súdu pre verejnú službu z 27. novembra 2007 vo veci F-122/06, Roodhuijzen/Komisia,
            
         
               —
            
            
               zamietnuť žalobu, ktorú podal pán Roodhuijzen,
            
         
               —
            
            
               rozhodnúť, že každý účastník konania znáša svoje vlastné trovy konania, a to jednak tie súvisiace s týmto konaním, ako aj tie súvisiace s konaním pred Súdom pre verejnú službu.
            
         Odvolacie dôvody a hlavné tvrdenia
   Týmto odvolaním sa Komisia domáha zrušenia rozsudku Súdu pre verejnú službu z 27. novembra 2007 vo veci F-122/06, Roodhuijzen/Komisia, ktorým bolo zrušené rozhodnutie Komisie o neuznaní nemanželského partnerského zväzku žalobcu na účely spoločného systému zdravotného poistenia Európskych spoločenstiev.
   Komisia na podporu svojho odvolania uvádza tri dôvody.
   Prvým odvolacím dôvodom Komisia tvrdí, že Súd pre verejnú službu rozhodnutím ultra vires porušil článok 1 ods. 2 prílohy VII služobného poriadku a porušil zásadu zákazu diskriminácie, keď zamietol relevantné tvrdenia odvolateľky a nahradil ich vlastnými, pričom Komisii neumožnil sa k nim vyjadriť, a teda porušil jej právo na obranu.
   Druhý dôvod sa zakladá na údajnom nesprávnom právnom posúdení pri výklade pojmu „partnerstvo“, ako je uvedený v článku 1 ods. 2 prílohy VII služobného poriadku, ktorý umožňuje chrániť spoločným systémom zdravotného poistenia partnera úradníka.
   Tretí dôvod, ktorý je uvedený len subsidiárne, je založený na nesprávnom výklade zásady zákazu diskriminácie.